Výživa poľných a záhradných plodín
Výživa poľných a záhradných plodín
Dlhodobá produktivita agro-ekosystémov majú výrazný vplyv na vývoj a zlepšenie stratégie hospodárenia, ktoré udržiavajú a chránia funkcie pôdy. Pôda svojím zložením, chemickými a fyzikálnymi vlastnosťami ovplyvňuje "život" rastlín. Keďže budúcnosť ľudskej spoločnosti je založená na udržateľnom hospodárení na pôde, musíme mať neustále na pamäti ochranu pôdy a udržateľnosť všetkých jej funkcií.
Z tohto pohľadu výživa rastlín patrí k najvýznamnejším faktorom určujúcim výšku a kvalitu dopestovaných produktov, pričom práve kvalita produkcie a efektivita vynaložených intenzifikačných faktorov je pokladaná za rozhodujúcu. Treba sa stále viac zamýšľať nad významom potreby optimálnej a vyrovnanej výživy rastlín, ktorej najvýznamnejšou súčasťou je pravidelné a racionálne hnojenie. Výživa rastlín predstavuje ucelenú problematiku, ktorá je spojená s recykláciou živín v systéme pôda - hnojivo - rastlina.
Cieľavedomá a na poznatkoch podložená aplikácia hnojív musí vychádzať z poznania funkcie jednotlivých procesov príjmu, transportu, akumulácie a využitia živín. Touto problematikou sa zaoberá knižná publikácia Výživa poľných a záhradných plodín od erudovaného kolektívu spoluautorov, ktorá vyšla v roku 2013 vo vydavateľstve Profi Press. Jej obsah je vhodne spracovaný a vychádza z najnovších vedeckovýskumných poznatkov, ktoré prinášajú nové a spresňujúce informácie z tejto vednej disciplíny. Nie je určená iba študentom a odborníkom, ktorí sa tejto téme intenzívne venujú, ale aj okruhu širšej verejnosti. Dielo je rozčlenené do ôsmich kapitol, začínajúc zdôraznením významu poľnohospodárstva, pokračujúc agrochemickými vlastnosťami pôdy, minerálnou výživou rastlín, významom jednotlivých živín pre rastliny, charakteristikou priemyselných a organických hnojív, nárokov poľnohospodárskych plodín na živiny a končiac stručným obhliadnutím sa za históriou, ale aj výrobou priemyselných hnojív. Každá kapitola je precízne spracovaná a obohatená o tabelárnu dokumentáciu, množstvo farebných fotografií a obrázkov. Odborníci i drobní pestovatelia budú určite pozitívne hodnotiť spôsob určenia aplikovaných dávok jednotlivých živín pre konkrétne rastliny.
Publikácia Výživa poľných a záhradných plodín je komplexne spracované dielo, ktoré si zaslúži patričné ocenenie. V mene všetkých čitateľov si dovolím autorskému kolektívu pod vedením prof. Vaněka a prof. Ložeka poďakovať za excelentnú prácu a popriať jeho členom množstvo ďalších úspechov na poli profesionálnom i osobnom.
- Rok vydania: 2013
- Väzba: Pevná väzba
- Jazyk: Slovenský
- Vydavateľstvo: Profi Press
- ISBN: 9788097057237